En mand er lørdag morgen blevet kørt til Aalborg Universitetshospital for at blive tjekket for røgforgiftning.

Nordjyllands Beredskab måtte lørdag morgen rykke ud til en lejlighed på Tambosundvej i Aalborg Øst hvor kraftig røgudvikling havde alarmeret naboer. Alarmen indgik til 112 klokken 07.34 og brandvæsnet var fremme kort tid efter. Her kunne røgdykkere redde den mandlige beboer ud af den røgfyldte lejlighed og få skaderne begrænset. Ifølge Nordjyllands Politi var der på intet tidspunkt ild i lejligheden. Den kraftige røgudvikling skyldtes istedet en cigaret, der var tabt på en madras, som havde ulmet det meste af natten. Madrassen blev hurtigt smidt ud af lejligheden, som efterfølgende blev luftet ud. Den mandlige beboer var efter branden lettere tilskadekommen og blev sendt til Aalborg Universitetshospital for at blive tjekket for røgforgiftning.